Millimiz heç-heçə ilə başladı

Bu gün AVRO-2026-nın əsas mərhələsi çərçivəsində Azərbaycan millisi ilk oyununu keçirib. Komandamız Bakı idman Sarayında İsveçlə qarşılaşıb. Oyuna fəal başlayan millimiz 2-ci dəqiqədə hesabı açıb. Oktay Rüstəmli rəqib torunu silkələyib. Fasiləyə qədər skandinavlar tablodakı rəqəmlərə tarazlıq gətirdi. Elə komandalar fasiləyə sülhlə yollandı. İkinci hissəyə də millimiz fəal başladı. Bu dəfə Xəzər Ağalızadə fərqlənməklə komandamıza yenidən üstünlük qazandırdı. 25-ci dəqiqədə isə Tofiq Mikayılovun müdafiənin arxasına ötürməsini Emil Həsənzadə əla ram edib çərçivəyə istiqamətləndirsə də, yolüstü qapıçının toxunduğu “yuvarlaq meşin” dirəyə dəyib geri qayıtdı. 27-ci dəqiqədə Oktayın dubl etməsi üçün azacıq dəqiqlik çatmadı. Əvəzində 34 və 38-ci dəqiqələrdə qonaqlar ardıcıl 2 qol vurdu və matçda ilk dəfə hesabda önə keçdi. Sona 2 saniyə qalmış Oktay Rüstəmli hesabı bərabərləşdirməklə komandamıza ilk xalı qazandırdı.

Azərbaycan – İsveç (1:1) 3:3

AÇ-2026. Əsas mərhələ. V qrup

17 dekabr. Bakı idman Sarayı. Saat 20:00

Hakimlər: Aslan Qalayev, Turekhan Tursumbayev, Nurlybek Kalimaganbetov

(Hakimlər briqadası Qazaxıstandandır)

Timekepeer: Anar Fərəcov (Azərbaycan)

Hakim-inspektor: Stefan Veber (Almaniya)

UEFA nümayəndəsi: Zoran Dimiç (Serbiya)

**Qollar:** Oktay Rüstəmli, 1:17, 39:58, Xəzər Ağalızadə, 22:47 // Hampus Furublad, 13:28, Fredrik Soderqvist, 33:52, Bryan Yohansson, 37:06

Sarı vərəqələr: Ülvi Əliyev, 38:40 // Noraldin Azizi, 39:58

**Azərbaycan**

12. Rövşən Hüseynli (q, k), 5. Oktay Rüstəmli, 7. Xəzər Ağalızadə, 9. Tofiq Mikayılov, 14. Ülvi Əliyev, 1. Kamran Hacıyev (q), 2. Rüstəm Bağırov, 3. Nihad İsmayılov, 6. Mirzə Əmirov, 8. Murad Quluzadə, 10. Seymur Məmmədov, 17. Fərid Atakişiyev, 13. Fərid Abbasov, 20. Emil Həsənzadə

**Baş məşqçi**: Vitali Borisov

**İsveç**

20. Viktor Saaf (q), 8. Hampus Furublad, 9. Fredrik Soderqvist, 10. Petrir Zhubi (k), 13. Noraldin Azizi, 12. Martin Herlin (q), 2. İsmail Fazlija, , 4. Viktor Mossberg, 5. Mattin Atai Najafi, 7. Fehim Smayloviç, 11. Bryan Yohansson, 14. Lavdim Azemi, 15. Qustav Ridberg,17. Enes Poyraz

**Baş məşqçi**: Matija Dulvat

“Bu oyunda qələbəyə layiq idik”

Bu gün AVRO-2026-nın əsas mərhələsi çərçivəsində ilk oyununu keçirən Azərbaycan millisi İsveçlə heç-heçə (3:3) edib. Oyundan sonra millimizin baş məşqçisi Vitali Borisov jurnalistlərin suallarını cavablandırıb: “Oyuna yaxşı başladıq, qol da vurduq. Sadəcə, birinci hissədə çox cərimə qazandıq və 5 foul limitini erkən doldurduq. Bundan sonra öz oyunumuzu oynaya bilmədik, ehtiyatlı olmağa çalışdıq. Çünki 12 dəqiqə ərzində əlavə cəriməyə görə 10 metrlik təyin olunacaqdı.

İkinci hissədə daha yaxşı oynadıq. Uşaqların oyununu bəyəndim. Epizodlarımızdan istifadə edə bilmədik. Rəqib isə 5-ci oyunçu ilə oynadı və 2 qol vurdu. Bunun üzərində çox işləmək lazımdı. Təəssüf ki, millinin toplanışında buna çox vaxt ayırmaq olmur. Matçın başa çatmasına 2 saniyə qalmış hesabı bərabərləşdirsək də, uşaqlar yaxşı mübarizə apardılar, sona qədər “vuruşdular”. Rəqibin fərqləndiyi ikinci qolda hakim səhv qərar qəbul etdi. Top rəqibdən çıxsa da, outdan topu onlar oyuna daxil etdilər və qol vurdular. Bu oyunda qələbəyə layiq idik.

Yenə deyirəm, yeni komanda qururuq. Yerli futzalçılarla işləməkdən həzz alıram, amma çatışmayan cəhətlərimiz də kifayət qədərdir. Bu gün heyətimizdə yaşlı futzalçılar var. Onlar da bir neçə ildən sonra karyerasını başa vuracaq. Ona görə gəncləri tapmalı, onları öyrətməliyik”.